Bloedmaan – weerwolwe, reeksmoorde en volmaan laat jou ril - RSGplus
Gepubliseer op 25/09/2020. 03/08/2021
Donderdagaand 1 Okt, 20:00 open ons RSG se nuwe Radioteater-seisoen met die opvolg van die veelbekroonde BLOEDLYN (2015).
BLOEDMAAN deur Martyn le Roux, neem ons na die hartjie van die Tankwa-Karoo.
Van al die mites en legendes is die weerwolf sekerlik die een wat mense die meeste fassineer, want weerwolwe is werklik… vra maar vir Eugene De Vries, Brandon Julies en Amanda Duvenhage. Hulle is terug na vyf jaar, op 'n nuwe saak.
'n Groot skroef is los in die Sutherland-omgewing – dit lyk of 'n reeksmoordenaar daar bedrywig is. Een van die moorde volg egter nie die patroon nie, en lyk baie soos 'n herhaling van die 'wolfmoorde' wat destyds in die Boland gepleeg is – 'n onaangename herinnering wat die polisie en baie ander eerder sou wou vergeet of in 'n bottel iewers in 'n kroeg sou wou verdrink…
Die rolle word vertolk deur Robbie Wessels, Neil Sandilands, Christine Voorendyk, Johny Klein, Francois Stemmet en Solomon Cupido.
Hier is twee klankgrepe oor die nuwe drama:
Luister hier na die volledige drama:
Majoor Eugene de Vries (Okkultiese Ondersoekeenheid SAPD) – Robbie Wessels
Spencer Hope (Joernalis) – Christine Voorendyk
Kolonel Joël Greeff (Geweldsmisdade SAPD) – Neil Sandilands
Sersant Brandon Julies (SAPD) – Johny Klein
Dr. Amanda Duvenhage (Forensiese doktor en dierkundige) – Karen Wessels
Willie Wilson ('n Trokbestuurder met 'n donker stokperdjie) – Francois Stemmet
Daantjie Arendse ('n Beroepsjagter van Sutherland omgewing)– Solomon Cupido
Robbie Wessels (Eugene de Vries); Johny Klein (Brandon Julies); Christine Voorendyk (Spencer Hope); Neil Sandilands (Joël Greeff)
Karen Wessels (Dr Amanda Duvenhage); Johny Klein (Sers Brandon Julies); Robbie Wessels (Majoor Eugene de Vries)
Robbie Wessels (Majoor Eugene de Vries); Johny Klein (Sers Brandon Julies); Solomon Cupido (Daantjie Arendse); Neil Sandilands (Kolonel Joël Greeff)
Johny Klein (Sers Brandon Julies); Robbie Wessels (Majoor Eugene de Vries)
Neil Sandilands (Kolonel Joël Greeff); Christine Voorendyk (Spencer Hope)
Renske Jacobs (Regisseur); Karen Wessels (Dr Amanda Duvenhage); Johny Klein (Sers Brandon Julies)
Solomon Cupido (Daantjie Arendse); Robbie Wessels; Johny Klein; Karen Wessels; Neil Sandilands
Robbie Wessels (Majoor Eugene de Vries); Karen Wessels (Dr Amanda Duvenhage)
Evert Snyman Jnr
Die veelbekroonde skrywer, Martyn le Roux, verduidelik hoe hy te werk gegaan het om inspirasie vir BLOEDMAAN te kry:
Ek hou nie van opvolgdramas nie (of films nie!) maar na BLOEDLYN was daar vele versoeke. Die storie was 'n eerste van sy soort in Afrikaans en 'n waterskeidings affêre. Dit breek die kroes oop en word beloon met 'n benoeming en twee toekennings:
– Wenner: ATKV-Mediaveertjie – Beste Teks (2016)
– Nominasie: ATKV-Mediaveertjie – Beste Radiodrama (2016)
– Wenner: LIBERTY toekenning – Beste Dramaprogram (2017)
Hoe verbeter jy daarop?
Boonop was die einde van BLOEDLYN 'n tameletjie. Dit was oop vir interpretasie. Dit het my vyf jaar geneem om finaal moed te skep en die karakters af te stof en 'n opvolg te skryf – een waarmee ek kon saamleef en jy die broodkrummeltjies mooi sal kan volg vanuit die gebeure uit BLOEDLYN.
BLOEDMAAN is die storie agter BLOEDLYN se storie. As jy gewonder het wat van die karakters geword het en hoe hul lewens verder verloop het, sal BLOEDMAAN jou help. Maar luister mooi, want dit is inherent 'n liefdesverhaal en meer as net 'n weerwolf-storie…
Agtergrond oor die skeppingsproses
"Ek sit in die gesellige kroegie in Sutherland se hotel. 'n Rooikat kyk venynig na my met sy dooie oë vanuit 'n hoek agter die toonbank. Ek is hier vir 'n naweek om die atmosfeer en die gevoel van die omgewing te verken vir BLOEDMAAN. Die man wat oorkant my sit is 'n beroepsjagter. Hy vertel my sy stories en ek luister aandagtig. Hy skiet jakkalse vir die boere in die omgewing.
"Wat van luiperds?" vra ek. "Is hier groter goed as jakkalse?"
"Ja, hulle is hier, maar ek los hulle vir Fauna en Flora. Jy sukkel nie met 'n luiperd nie. Hy gaan jou lelik opdonner."
Ek wonder wat hy sal doen as hy dalk op 'n volmaan iets anders as 'n luiperd sou raakloop op die uitgestrekte vlaktes? Iets soos 'n weerwolf… 'n Toneel vir BLOEDMAAN word op die plek gebore.
Dit is die proses wat ek volg met meeste van my skryfwerk. Ek skryf oor werklikhede, werklike mense en plekke en doop hulle in fantasie, altyd met 'n cherry op die top.
Ek sal in 'n seemanskroeg gaan sit om die atmosfeer, die reuke, die klanke en die stories in te asem, om te hoor van spookskepe en meerminne aan die Kaapse kus en hoe baie van die wat soutwater in hul are het en hul lewens op vissersbote deurbring, jou met groot erns sal vertel dat hulle al seehekse gesien het… Ek besoek die huis van Eliza Meiring, Buffelskraal, in die Hexriviervallei – vir my radiodrama oor die Heks van die Hexrivier – en staan in die soldervertrek, waar sy kwansuis toegesluit is voordat sy selfmoord gepleeg het. Ek deursoek die internet en die Kaapse argief vir meer inligting.
'n Weerwolf se skedel op my rak hou my dop terwyl ek skryf. Blue Moon en CCR se Bad Moon Rising is deel van my speellys wat oor die oorfone kom. Ek kan nie skryf sonder musiek nie. Die klankbaan van Aliens en An American Werewolf in London is suiwer inspirasie. 'n Replika van Darth Vader en ander karakters uit Star Wars kyk in stilte toe. Hulle beurt kom nog, net soos die bonsai op die lessenaar en die vlymskerp katana teen my muur of die Knight's Templar swaard uit die middeleeue en die model van die groot seilskip uit vervloë dae. Alles inspirasie vir ander stories wat reeds voltooi lê en ander wat nog moet kom…
Onthou, weerwolwe is werklik. Ons leef met hulle saam, elke dag van ons lewens. Dit vat net 'n stamp, 'n skewe woord of 'n nydige opmerking om die hare, naels en tande te laat uitkom…
So, op 1 Oktober: sluit die deure, sit die kinders in die bed, sleep die radio nader… en jy sal glo…